# До председателя на научното жури

на конкурс за заемане на академичната длъжност

„доцент“ на СУ „Св. Климент Охридски“

**РЕЦЕНЗИЯ**

за научната продукция и художественотворческата дейност

на главен асистент Биляна Туманова-Рангелова, доктор по 1.3. Педагогика на обучението по… (Физическо възпитание и спорт – плуване)

за нуждите на Департамент спорт

Рецензент: проф. Красимир Лазаров Петков, дн – преподавател в НСА „Васил Левски”

1. **Биографични данни**

Биляна Рангелова-Туманова е родена на 23.04.1985 г.

От 1994 до 2001 г. Туманова е активен състезател по плуване, като в посочения период завоюва множество престижни отличия и покрива норматива за „кандидат майстор на спорта“. През 2007 г. завършва ОКС „бакалавър“ в Национална спортна академия „Васил Левски“ със специалност „треньор по синхронно плуване“, а в периода 2007–2008 г. придобива ОКС „магистър“, отново в НСА, в магистърска програма „Спортна журналистика“. През 2018 г. защитава успешно дисертационен труд на тема: „Ефектът от адаптирана програма по плуване при бебета“, за което ѝ се присъжда ОНС „доктор“ по научната специалност 1.3. Педагогика на обучението по... (Методика на обучението по физическо възпитание и спорт – плуване).

Гл. ас. Биляна Рангелова-Туманова работи в Софийския университет „Св. Климент Охридски“ на длъжност главен асистент към Департамента по спорт.

В Софийския университет „Св. Климент Охридски“ Туманова е на основен трудов договор за неопределено време от 05.12.2016 г. и продължава да работи на трудов договор по чл. 67, ал. 1, т. 1 от Кодекса на труда.

Гл. ас. Биляна Рангелова-Туманова притежава отлични организационни умения – придобити като главен треньор, организатор и преподавател на редица спортни проекти, семинари, курсове и състезания, свързани с редица разнообразни спортни мероприятия.

Към изложеното по-горе трябва да добавим, че кандидатът се отличава и със стойностни професионални умения, които са предопределени от придобитите компетентности (знания, умения и отношение), „Кандидат майстор на спорта“, треньор по плуване и обучител по плуване на бебета в басейн „Спартак“.

2. **Относно процедурата по обявения конкурс**

Настоящият конкурс е обявен за нуждите на Софийския университет „Св. Климент Охридски“ в ДВ, бр. 35 от 18 април 2023 г., за заемане на академичната длъжност „доцент“ в професионално направление 1.3. Педагогика на обучението по… (Физическо възпитание и спорт – плуване) за нуждите на Департамент спорт.

Заключение по т. 2. – не съм открил нарушения по процедурата на конкурса.

3. **Преподавателска дейност**

В съответствие със Закона за развитието на академичния състав в Република България и Правилника за неговото приложение научната продукция на гл. ас. Биляна Рангелова-Туманова, доктор, следва да се рецензира в две основни направления:

* преподавателска и творческа дейност;
* научноизследователска дейност.

3.1. ***Преподавателска дейност***

Кандидатът за заемане на академичното звание доцент има следното академична натоварване:

3.1.1 За периода 2017–2022 г. гл. ас. Биляна Рангелова-Туманова, доктор, има учебно натоварване от общо 3683.2 часа, от които 3000 часа са аудиторна заетост, или средно 600 часа годишно. Настоящата справка е изготвена от началник на отдел „Образователни дейности“ Албена Григорова.

3.1.2. Преподава учебните дисциплини плуване и спорт плуване във всички факултети за ОКС „бакалавър“ и „магистър“ (ФВС), като общият хорариум от лекции и упражнения е 456 часа, а предоставената количествената информация се потвърждава от справката за учебна натовареност, изготвена Лора Минчева и подписана от Ръководител катедра, Директор на департамент и Директор ДИУУ.

3.1.3. Биляна Рангелова-Туманова участва в провеждането на зимни и летни спортни практики, организирани от Департамента по спорт в СУ „Св. Климент Охридски“ в периода 2017–2023 г.

3.2. ***Проектната дейност*** на гл. ас. Биляна Рангелова-Туманова, доктор, се свързва с участието в четири научноизследователски проекта. Два от тях са за млади учени и постдокторанти: „Подобряване на виталния капацитет на студенти, занимаващи се с плуване по време на своето следване“ (2021) и „Подобряване на гъвкавостта на раменния пояс на студенти, занимаващи се с плуване по време на своето следване“ (2022). Другите два научноизследователски вътрешни проекта са: „Изследване на образователната среда за осигуряване на качествено обучение по физическо възпитание и спорт в средното училище“ (2023) с ръководител на проекта доц. д-р Стефан Милетиев и „Иновативно обучение в спортната педагогика чрез разработвани на образователни карти за спорт и здравно образование“ (2023) с ръководител на проекта проф. д-р Ирен Пелтекова.

Друго поле на изява на кандидата в конкурса е треньорската активност. Треньор на годината за 2017 г. на СУ „Св. Климент Охридски. В представената документация за конкурса е отразено, че Туманова е изявен състезател по плуване, покрил норматива за Кандидат майстор на спорта, и Републикански шампион в периода 1994–2001 г. като състезател на Плувен клуб „Левски“, а анализът на постигнатите резултати ни дава основание да признаем високите спортнопедагогически компетентности на кандидатката. Като треньор Туманова работи на различни нива и с различни спортисти, но според мен най-значими за състезателите ѝ са извоюваните 4 златни медала от световните Спешъл Олимпикс игри. Освен това гл. ас. д-р Биляна Туманова-Рангелова е първият в България изследовател, доказал ползата от плуването при бебета. От 2016 г. работи в Департамента по спорт към Софийския университет „Св. Климент Охридски“. Паралелно с това продължава да обучава бебета да плуват и да доказва положителния ефект от водните занимания.

3.3. Кандидатът Туманова е ***член на атестационната комисия*** на Департамента по спорт от 2021 г., което е признание за нейната компетентност.

4. **Научна продукция**

Спазвайки процедурата за конкурса, гл. ас. Биляна Рангелова-Туманова, доктор, е представила списък, в който се съдържат 21 публикации в сборници от научни форуми и списания, дисертационен труд, книга и една монография.

1. Монография – 1 бр.

2. Книга – 1 бр.

3. Дисертационен труд – 1 бр.

4. Статии в научни списания – 3 бр.

5. Статии и доклади в сборници от научни форуми – 15 бр.

Смятам, че гл. ас. Биляна Рангелова-Туманова, доктор, изпълнява законовото изискване на ЗРАСБ, в което съгласно чл. 24, ал. (1), т. 3 кандидатите за заемане на академичната длъжност доцент трябва да представят публикуван монографичен труд или равностойни публикации.

На рецензиране за конкурса подлежат 16 научни труда.

Книга за плуването. С., 2021. Университетско издателство „Св. Климент Охридски“ – посочена в справката за наукометричните ѝ показатели, отговаря на изискуемите стандарти: обем 160 страници; притежава International Standard Book Number (ISBN) ISBN 978-954-07-5193-1. и е включена в Националния референтен списък.

Монографичният труд на тема: Подобряване на някои физиологични показатели и двигателни качества сред студенти чрез средствата на плувния спорт. Университетско издателство „Св. Климент Охридски“, С. 2023. ISBN 978-954-07-5694-3. Дава пряк израз на възможностите, които спортът плуване показва за подобряването на някои физиологични показатели и двигателни качества сред студентите.

Темата на монографичния труд е безспорно актуална, а извеждането на постулати за подобряването на физиологичните показатели чрез средствата на плуването е от особено значение не само за теорията, но и за практиката. Приносният характер на монографията е, че тя има поливалентен характер и може да бъде прилагана в други образователни институции, а това може да мултиплицира ефекта от дейността на всички субекти на спортната дейност, създавайки условия за един по-добър, пълноценен, природосъобразен и здравословен начин на живот.

Дисертационният труд за придобиване на ОНС „доктор“ е на тема: „Ефектът от адаптирана програма по плуване при бебета“ с научен ръководител проф. Анжелина Янева, 2018 г.

Публикациите на кандидата в научни списания и сборници, подлежащи на рецензиране, са 11 на брой. Анализът на съдържанието им позволи да ги разгранича в две основни направления:

* Статии в научни списания – № 4, 9,10;
* Статии и доклади в сборници от научни форуми – № 3, 5, 6, 7, 8, 11, 12, 13, 14, 15, 16.

Основните характерни белези на цитираните от списъка научни разработки са:

- устойчивостта на научните интереси на гл. ас. Биляна Рангелова-Туманова са насочени към ползата от плуването при бебета;

- повишаване на ефективността и оптимизиране на учебния процес при студенти, избрали да практикуват спорта плуване по време на своето следване;

- публикациите, свързани с плуването, са 100% от представените публикации;

- от представените 16 публикации в 12 гл. ас. Биляна Рангелова- Туманова е самостоятелен автор, в 3 съвместни публикации е водещ автор и в 1 публикации е втори автор;

- от представените 16 научни труда – 14 са на български език, а 2 на английски, което в много голяма степен е гаранция за тяхното качество, като се отчита и фактът, че задължително са рецензирани, преди да бъдат допуснати до печат. Моят прочит на резюметата на въпросните публикации води към висока оценка на научната продукция.

5. **Други научни и научно-приложни приноси**

Основните научно-теоретични и практико-приложни приноси в научните разработки са разнообразни, но биха могли да се групират в следните основни направления:

1. Изследвани са тенденциите пред повишаването на ефективността и оптимизирането на учебния процес при студентите от специалността „Физическо възпитание и спорт“ в СУ „Св. Климент Охридски“.

2. Изследване на повишаване на ефективността и оптимизирането на учебния процес чрез средствата и методите на плувния спорт при ученици на възраст между 14 и 16 г.

3. Повишаване на ефективността и подобряване на някои физиологични показатели и двигателни качества на бебета от 6 месеца до 3-годишна възраст чрез прилагане на адаптирана програма по плуване, създадена за лица от тази възрастова група.

4. Разгледана е водната физическа активност чрез плуването като умение и необходимост – превенция за здраве.

5. Оптимизиран е учебно-тренировъчният процес за повишаване на двигателната активност като елемент на здравословния начин на живот, разнообразна двигателна дейност, подходяща за намаляване на психическата умора и снижаване на нервното напрежение. Постигнатите резултати допринасят за осъвременяване на теорията, практиката и методиката по физическо възпитание и спорт и в частност плуването.

6. **Заключение**

Вземайки предвид изискванията на гл. 24 от ЗРАСРБ, чл. 53 и чл. 54 от ППЗРАСРЛ и Правилника за придобиване на научни степени и заемане на академични длъжности в СУ „Св. Климент Охридски“, научно-приложния характер на публикационната активност, педагогическата дейност и спазените нормативно-процедурни изисквания по конкурса, предлагам на членовете на научното жури да бъде гласувана академичната длъжност „доцент“ на главен асистент Биляна Рангелова-Туманова, доктор, в професионално направление 1.3. Педагогика на обучението по… (Физическо възпитание и спорт – плуване) за нуждите на Департамент спорт.

06.07.2023 г. проф. Красимир Петков, дн